DG by binnelandse sake bedankMkuseli Apleni (Foto: Jonisayi Maromo/ANA) Mkuseli Apleni, direkteur-generaal van binnelandse sake, het bedank ná byna tien jaar by die departement. Apleni het sy bedanking Maandag tydens ŉ mediakonferensie saam met Malusi Gigaba, minister van binnelandse sake, bevestig. Hy het gesê hy gaan hom by die private sektor aansluit. Apleni is verlede jaar weer in sy pos aangestel nadat hy die destydse minister, Hlengiwe Mkhize, se besluit om hom te skors in die hof betwis het. Mkhize het destyds geen redes verskaf toe sy Apleni geskors het nie. Apleni het aangevoer die minister wou hom uit die pad gehad het sodat die departement ŉ hofsaak vir miljoene rande kon skik, en hy geweier het om dit te doen. Die Pretoriase hooggeregshof het beslis dat die minister nie die gesag gehad het om Apleni te skors nie en die skorsing dus “ongrondwetlik” was. Die hof het ook die minister beveel om die koste van die aansoek te betaal. Op ŉ vraag Maandag oor sy termyn by binnelandse sake, het Apleni gesê: “Die lewe is nie ŉ bed vol rose nie, maar wat belangrik is, is om vorentoe te kyk. Ek is deur almal ondersteun.” Gigaba het gesê dit is jammer dat die departement ŉ toegewyde staatsamptenaar verloor. “Dit is betreurenswaardig dat ons ŉ staatsamptenaar van sy gehalte verloor.”